Politi har ingen anholdte efter skyderi mod en vandpibecafe i København

Motivet til et skyderi mod en vandpibecafe i København onsdag aften er stadig ukendt, oplyser Københavns Politi.

- Men vi har ingen grund til at tro, at det er banderelateret, siger efterforskningsleder Dan Aakerhjelm til Ekstra Bladet.

Han oplyser, at der blev affyret mellem 5 og 10 skud mod Alaa Eldin Vandpibe Cafe, der ligger på Ørnevej i hovedstadens nordvestlige bydel.

- Vi ved, at der er en eller flere ukendte gerningsmænd, som åbner ild mod caféen. Ingen er ramt, siger han.

Politiet fik anmeldelsen kort før klokken 20, hvor mange gæster var samlet på caféen for at se Champions League-kampen mellem FCK og Leicester.

Se også: Skud affyret mod café i København

Et vidne fortalte efterfølgende til pressen, at der blev skudt med lyddæmper, men det kan Dan Aakerhjelm ikke bekræfte.

- Det er ikke noget, jeg har viden om, og det vidne har ikke henvendt sig til os med sin viden. Men umiddelbart lyder det mærkeligt, siger efterforskningslederen.

Han tilføjer, at politiet hverken har anholdte eller mistænkte i sagen.

Efter skyderiet var området omkring caféen afspærret, og politiets teknikere arbejdede med at sikre spor til ud på natten.

Var du til stede på caféen? Eller ved du noget? Send en sms til 1224 (alm. takst) eller mail til 1224@eb.dk.